User behavior analysis on social web with knowledge discovery techniques
Authors: Χατζάκου Δέσποινα 
Published: September 2021

Τα κοινωνικά μέσα αποτελούν αναπόσπαστο κομμάτι της καθημερινότητας στη σύγχρονη κοινωνία καθώς επιτρέπουν την κοινωνική ψηφιακή αλληλεπίδραση ανάμεσα στους χρήστες τους. Ο ρυθμός παραγωγής πληθώρας πληροφοριών καθίσταται ραγδαίος, για παράδειγμα λόγω της έκφρασης απόψεων, άσκησης κριτικής, ή της παροχής πληροφορίας για κάθε είδους θέματα. Συνεπώς, η μελέτη της συμπεριφοράς των χρηστών κατά τη δραστηριοποίησή τους στο λεγόμενο διαδικτυακό κόσμο αποτελεί αναμφισβήτητα ιδιαίτερα ενδιαφέρον και προκλητικό πεδίο έρευνας. Δεδομένης της καθημερινής ενασχόλησης και αλληλεπίδρασης μέσω του διαδικτύου, παραβατικές και καταχρηστικές συμπεριφορές παρατηρούνται ολοένα και περισσότερο. Η έκφραση απόψεων με επιθετικό/προσβλητικό τρόπο, η από πρόθεση προσβολή και υποβίβαση ατόμων, και η εσκεμμένη περιθωριοποίηση αποτελούν ένα δείγμα τέτοιων συμπεριφορών. Η ανάλυση, η κατανόηση, και ο χαρακτηρισμός της συμπεριφοράς των χρηστών αυτών μπορούν να συμβάλλουν σημαντικά τόσο στην επίλυση κοινωνικών προβλημάτων, όσο και στον έγκαιρο εντοπισμό φαινομένων μεγάλης επιρροής. Πιο συγκεκριμένα η διδακτορική διατριβή επικεντρώνεται σε τρεις επιμέρους θεματικούς άξονες: (i) στον εντοπισμό απόψεων και συναισθημάτων λαμβάνοντας υπόψη τη δραστηριότητα των χρηστών σε διάφορα κοινωνικά μέσα, (ii) στον εντοπισμό παρεμβατικών/καταχρηστικών συμπεριφορών ως αναδυόμενα φαινόμενα που οφείλονται στην απεριόριστη πρόσβαση και τη συνεχή συμμετοχή των χρηστών στα κοινωνικά μέσα, και (iii) στη σύνοψη και ενοποίηση προτύπων κοινωνικής δραστηριότητας και αλληλεπίδρασης. Στο σύνολό της η διατριβή αυτή στοχεύει στην ανάλυση της συμπεριφοράς των χρηστών του διαδικτύου εστιάζοντας κυρίως σε ένα σύνολο ιδιαιτέρως δημοφιλών κοινωνικών μέσων, όπως Twitter, Facebook, YouTube, και Foursquare. Η διαφορετική στόχευση των επιμέρους κοινωνικών μέσων, καθώς και των δεδομένων που παράγονται σε αυτά, συμβάλλουν στην εξαγωγή μιας πληθώρας γνώσεων και πληροφορίας χρήσιμης για την καλύτερη κατανόηση της συμπεριφοράς των χρηστών κατά τη ψηφιακή τους δραστηριότητα. Νέες μεθοδολογίες προτείνονται με στόχο την ανάλυση και τον εντοπισμό των εκφραζόμενων απόψεων και συναισθημάτων έτσι όπως αυτά αποτυπώνονται στα εκάστοτε κοινωνικά μέσα επιτυγχάνοντας να βελτιώσουν την απόδοση των υφιστάμενων μεθοδολογιών. Παράλληλα πραγματοποιείται μελέτη της δομής του συναισθήματος λαμβάνοντας υπόψη τις κατά πρόσωπο αλληλεπιδράσεις, καθώς και αυτές που λαμβάνουν χώρα κατά τη δραστηριοποίηση των χρηστών στα κοινωνικά μέσα, έχοντας ως πληροφορία και στις δύο περιπτώσεις τη ρητή δήλωση των συναισθηματικών εμπειριών από τους ίδιους τους χρήστες. Στόχος της μελέτης αυτής είναι η εμβάθυνση στην κατανόηση του τρόπου διαμόρφωσης των συναισθημάτων των ανθρώπων όταν συμμετέχουν σε κοινωνικές δραστηριότητες τόσο στον διαδικτυακό όσο και στον φυσικό κόσμο. Δεδομένης της αύξησης την περιπτώσεων εκδήλωσης επιθετικών και εκφοβιστικών συμπεριφορών στο διαδίκτυο, στα πλαίσια της διδακτορικής διατριβής μελετώνται διαδικασίες και μέθοδοι κατάλληλοι για την έγκαιρη ανίχνευση αυτών. Αρχικά, πραγματοποιείται μελέτη των επιθετικών και εκφοβιστικών συμπεριφορών τόσο για την καλύτερη κατανόηση των φαινομένων αυτών όσο και για τον εντοπισμό ενός συνόλου αντιπροσωπευτικών χαρακτηριστικών, όπως για παράδειγμα χαρακτηριστικά που βασίζονται στο ίδιο το κείμενο, στο προφίλ του χρήστη, ή ακόμη και στον τρόπο αλληλεπίδρασης με το κοινωνικό του δίκτυο, στοχεύοντας στη συνέχεια στην ανάπτυξη μεθοδολογίας κατάλληλης για τον έγκαιρο και αυτόματο εντοπισμό τέτοιων συμπεριφορών. Τέλος, εκτός από την αποτίμηση και τη μοντελοποίηση της συμπεριφοράς των ανθρώπων στο διαδίκτυο, νέα συστήματα και εφαρμογές σχεδιάζονται και δημιουργούνται με στόχο την περαιτέρω βελτίωση τόσο της διαδικτυακής όσο και της δραστηριότητας των ατόμων μίας κοινωνίας στον φυσικό κόσμο.